  Виталий Пронин Коронавирусэн сэрен выпускникъёслэн экзамен сётон вакытсы июльлы выжиз. Туэ ЕГЭ гожто вузъёсы пырыны мылкыд карисьёс гинэ. Соос Удмуртиын 7 сюрс 518 кузя. Пиналъёс ЕГЭ сёто, классын 8 кузя пукыса.Туспуктэм: Дышетонъя но наукая министерстволэн пресс-службаез Экзамен ортчытӥсь школаос ЕГЭ-лы рос-прос дасяськизы. Кылсярысь, Ижысь 25-тӥ лицейын 136 нылпи экзамен гожтоз, котькуд аудиториын быдэн 8 адями гинэ пукоз. — Туэ пиналъёслэн но дышетӥсьёслэн тазалыксы понна тросгес сюлмаськоно, — вераз 25-тӥ лицеен кивалтӥсь Елена Вечтомова. — Выж вылэ разметка лэсьтӥмы, 1 но ӝыны метрлэсь матын ог-огезлы нокин медаз сылы шуыса. Озьы ик нимаз график лэсьтӥмы, кыӵе дырлы кыӵе школаысь пиналъёс лыкто — пырыку трос адями медаз люкаськы. Школаосы пуктӥзы омырез сузясь рециркуляторъёс. Али школьникъёслэсь пырыкузы ик температуразэс мертало, температураен пиналъёсты экзаменэ уг лэзё: соос ЕГЭ гожтозы резервной нуналъёсы, июльлэн пумаз. Ваньзылэсь киоссэс антисептикъёсын пазяло. Экзаменэз радъясьёс ветло маскаосын но перчаткиосын, нош пиналъёс азьын таӵе куронъёс пуктэмын ӧвӧл, маска мылкыд каремзыя дӥсяло. Ижысь Кузебай Герд нимо гимназиын пӧртэм ёросъёсысь пиналъёс дышетско.Пандемиен сэрен соос экзаменъёссэс Ижын ӧз сётэ, вордскем ёросъёсазы берытскизы. Кылсярысь, 11-тӥ классэз йылпумъясь Ульяна Климкина Алнашын литературая но ӟуч кылъя ЕГЭ гожтӥз, отын ваньмыз рос-прос чакламын вал, пе: дистанциез возизы, киез антисептикен пазязы азьло школае, собере аудиторие пырыку. — Ачиз ЕГЭ мыным секыт ӧз поты, — шуэ Ульяна, — ӟеч баллъёс луыны кулэ. Тужгес но секыт экзаменэ — общество-знание — возьма на. Мыным дистанционно дышетскон вакытмы туж юрттӥз. Солэсь азьвыл урокъёс бере гинэ ЕГЭ сьӧры пуксьылӥ, нош дистанционкаын дорысь ужез чаляк-чаляк лэсьтылӥ но ваньмон дырме ЕГЭ-лы сӥзьылӥ. — Туэ ЕГЭ-ез радъяны трослы секытгес — аспӧртэм вакытэ улӥськомы, — вераз дышетонъя но наукая министр Светлана Болотникова. — Пиналъёс экзаменъёслы доразы дасяськизы, со пумысен трос сюлмаськонъёссы кылдӥзы школьникъёслэн но, анай-атайёслэн но. Ярам, берло консультациос школаосын радъяськылӥзы, соин капчигес луиз. Туэ нырысьсэ ӟуч кылъя экзаменэз 2 нунал гожтӥзы — 6-тӥ но 7-тӥ июле. Удмуртиын нырысетӥ нуналаз сое сётӥз5 сюрс 100 нылпи, кыкетӥяз — 2 сюрс 100. — Ӟуч кылъя экзаменэз нокызьы уг луы вал 1 нунал куспын ортчытыны, — вераз Дышетонъя но наукая минис-терствоысь экзаменъёсты радъян понна кыл кутӥсь секторлэн кивалтӥсез Наталья Канакова, — угось сое туж трос нылпи сётэ, сотэк нокыӵе вузэ уд пыры. Рос-потребнадзорлэсь куронъёссэ быдэстӥмы, экзаменэз ортчытӥсь школаослэсь лыдзэс будэтӥмы. Экзамен 2 нунал мынӥз ке но, баллъёсты берло ӵош шараялозы, июль пумын. ЕГЭ 25-тӥ июлёзь кыстӥськоз на. Пиналъёс гожтӥзы ни литературая,географияя, информатикая но ӟуч кылъя ЕГЭ. Роспотребнадзорын ужа «пӧсь» линия, юалляськоно +7 (495) 104-68-38телефонъя. ________ Мария ЕМЕЛЬЯНОВА Теги: дышетон улон-вылон  